**¡Hola!** ('Tere!') on Hispaania seltskonnaajakiri, mis ilmub kord nädalas. Ajakiri järgneb lugejate arvult Hispaania populaarseimale ajakirjale Pronto.

Ajakirja ¡Hola! esiknumber ilmus 8. septembril 1944. aastal Barcelonas. Hiljem kolis ajakirja toimetus Madridi.

¡Hola! on populaarne üle maailma ning paljudes riikides toimetatakse ja antakse välja selle kohalikke versioone.

Ajalugu
-------

¡Hola! asutas 1944. aastal Barcelonas Antonio Sánchez Gómez. Ta oli hariduselt jurist, kuid õppinud ka ajakirjandust. Gómez juhtis ajakirja väljaandmist kuni oma surmani 1984. aastal. Seejärel võttis juhtimise üle tema poeg Eduardo Sánchez Junco. Tänase päevani on ¡Hola! jäänud valdavalt perefirmaks.

1962. aastal viidi ajakirja peakorter Barcelonast üle Madridi.

Ajakirja olemust on omanikud kirjeldanud fraasidega *la espuma de la vida* ('elu vaht') või *las burbujas que suben de la copa de champán* ('šampanjaklaasist tõusvad mullid').

Üheks ajakirja ¡Hola! kaudseks eesmärgiks sai perekonnaväärtuste edasi andmine. Aastate jooksul on lugusid kirjutatud näiteks Hispaania kuninglikust perekonnast ja nende tegemistest. Üks hetk avastati, et kuulsatest Hollywoodi näitlejatest kirjutamine on majanduslikult väga kasulik. Tuntud inimesi käsitletakse ajakirjas positiivsest küljest ning moel, mis jätab lugejale neist meeldiva mulje.

Väljaanded
----------

Ajakirja ¡Hola! ja selle teisi kohalikke versioone antakse välja üle maailma, näiteks Brasiilias, Bulgaarias, Kanadas, Tšiilis, Kreekas, Indoneesias, Mehhikos, Peruus, Filipiinidel, Puerto Ricos, Venemaal, Tais, Suurbritannias, Venezuelas. Kokku on võimalik ajakirju lugeda 11 keeles.

¡Hola! ajakiri kasvab jätkuvalt. 2016. aastal hakati ajakirja välja andma Ameerika Ühendriikides, lisaks avati sealsetele lugejatele ¡Hola! veebisait.

Ajakirja anti lühikest aega välja Eestiski. Nime all Hello! ilmus 3. novembril 2014 väljaande esimene number. Hello! peatoimetaja oli Heli Klandorf. Ajakirja tiraaž oli 30 000 eksemplari ja see oli suunatud 20*–*55-aastastele lugejatele. Kuid ajakiri ei olnud piisavalt kasumlik, et jätkata selle väljaandmist, ning vähese lugejate arvu tõttu jäi Eestis viimaseks 29. juunil 2015 ilmunud number. Ühtekokku ilmus 35 numbrit.

Tiraaž
------

¡Hola! ajakirja esimest numbrit 1944. aasta septembris müüdi algusnädalal kokku 4000 eksemplari. 

Ajakirja tiraaž 1993. aastal oli 654 836 eksemplari, mis asetas ajakirja läbimüügilt teisele kohale Hispaanias. 1997. aastal oli ajakiri populaarsuselt Hispaanias kolmandal kohal, tiraaž 627 514 eksemplari. 2005. aastal oli ¡Hola! tiraaž 553 042 eksemplari, 2008. aastal 537 270 eksemplari.

Ajakirja tiraaž koos sõsarväljaannetega on üle miljoni eksemplari nädalas.

Viited
------

1. 1 2  Albarran, Alan 2009. Handbook of Spanish Language Media. New York: Routledge, lk 25. ISBN 978-1-135-85430-0
2. 1 2  Grupo Hola Vaadatud 08. detsembril 2019
3. 1 2 3  The Europa World Year Book: Kazakhstan - Zimbabwe 2004. London, England: Europa Publications Limited, lk 3906. ISBN 978-1-85743-255-8
4. 1 2  El País 28.02.1984. Antonio Sánchez Gómez, fundador, director y propietario de la revista '¡Hola!' Vaadatud 08. detsembril 2019
5. ↑   Gallego Ayala, Juana 1990. Mujeres de papel: de Hola! a Vogue: la prensa femenina en la actualidad. Barcelona: Icaria, lk 64.
6. ↑  Siglo XXI Vaadatud 08. detsembril 2019
7. 1 2  El País 20.09.2019. La historia detrás de ‘¡Hola!’, la ‘biblia’ de la prensa del corazón Vaadatud 08. detsembril 2019
8. ↑  Encyclopedia of Contemporary Spanish Culture 1999. Eds. Eamonn Rodgers, Valerie Rodgers. London: Routledge, lk 253.
9. ↑  Marketing Directo Vaadatud 09. detsembril 2019
10. ↑  sekretar.ee Vaadatud 30. oktoobril 2018
11. ↑  postimees.ee Vaadatud 29. oktoobril 2018
12. 1 2  Ad Age 17.04.1995. Top paid-circulation consumer magazines. Vaadatud 30. oktoobril 2018
13. ↑  Stanton, Edward F. 2002. Culture and Customs of Spain. Westport, CT: Greenwood Press, lk 97.
14. ↑  Salaverría, Ramón 2007. The Spanish Media Landscape. – European Media Governance: National and Regional Dimensions. Intellect Books Ltd, lk. 279. ISBN 978-1-84150-192-5

Välislingid
-----------

* Ametlik koduleht